Broj: 711-I-1861-M-335/22-03-21

Zagreb, 28. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Marije Bubaš, direktorice Imunološkog zavoda d.d. za proizvodnju lijekova, farmaceutskih proizvoda i znanstveno - istraživački rad (u daljnjem tekstu: Imunološki zavod d.d.)**, za davanjem mišljenja Povjerenstva, na 181. sjednici, održanoj 28. srpnja 2022., daje sljedeće:

**MIŠLJENJE**

1. **Obveznica Marija Bubaš, ukoliko bude izabrana na javnom natječaju, može biti imenovana zamjenicom ravnatelja Hrvatskog zavoda za zdravstveno osiguranje, jer se na nju zbog nepropisanog prava na naknadu plaće ne primjenjuje ograničenje iz članka 23. stavka 2. ZSSI/21-a.**
2. **Ukazuje se obveznici da bi istodobno obnašanje dužnosti direktorice Imunološkog zavoda d.d. i zamjenice ravnatelja Hrvatskog zavoda za zdravstveno osiguranje bilo protivno zabrani iz članka 17. stavak 1. ZSSI/21-a te da je dužna, ukoliko bude izabrana na funkciju zamjenice ravnatelja Hrvatskog zavoda za zdravstveno osiguranje, razriješiti okolnost istodobnog obnašanja navedenih dviju dužnosti.**

Obrazloženje

Zahtjev za davanjem mišljenja Povjerenstva podnijela je Marija Bubaš, direktorica trgovačkog društva Imunološki zavod d.d. U knjigama ulazne pošte Povjerenstva zahtjev je zaprimljen 21. srpnja 2022. pod poslovnim brojem 711-U-6911-M-335/22-01-5, povodom kojeg se vodi predmet broj M-335/22.

Uvidom u Registar obveznika koji ustrojava i vodi Povjerenstvo, utvrđeno je da je Marija Bubaš direktorica trgovačkog društva Imunološki zavod d.d.

Člankom 3. stavkom 1. podstavkom 1. Zakona o upravljanju državnom imovinom („Narodne novine“, broj 52/18.) propisano je da pojam državna imovina podrazumijeva dionicei udjele u trgovačkim društvima čiji je imatelj Repub­lika Hrvatska, Hrvatski zavod za mirovinsko osiguranje te Državna agencija za osiguranje štednih uloga i sanaciju banaka, ako ih je stekla u postupku sanacije i privatizacije banaka kao i osnivačka prava u pravnim osobama kojima je Republika Hrvatska osnivač.

Člankom 21. stavkom 1. Zakona o upravljanju državnom imovinom propisano je da Centar za restrukturiranje i prodaju (u daljnjem tekstu: CERP), osnovan Zakonom o upravljanju i raspolaganju imovinom u vlasništvu Republike Hrvatske („Narodne novine“, broj 94/13., 18/16. i 89/17. – Odluka Ustavnog suda Republike Hrvatske) kao pravna osoba s javnim ovlastima, nastavlja s radom sukladno odredbama toga Zakona, dok su sukladno članku 22. stavku 1. podstavku 1. istog Zakona djelatnosti CERP-a, između ostalog, i upravljanje u svojstvu zakonskog zastupnika dionicama i udjelima, odnosno osnivačkim pravima, čiji je imatelj ili ovlaštenik Republika Hrvatska, ako se ta imovina odnosi na pravne osobe koje nisu od posebnog interesa za Republiku Hrvatsku.

Člankom 2. stavkom 2. Zakona o Središnjem registru državne imovine („Narodne novine“, broj 112/18.) propisano je da se pod pojmom državne imovine u smislu stavka 1. toga članka podrazumijeva sva nefinancijska i financijska imovina države, i to: imovina u vlasništvu Republike Hrvatske, imovina jedinica lokalne odnosno područne (regionalne) samouprave, imovina trgovačkih društava, zavoda i drugih pravnih osoba čiji je osnivač Republika Hrvatska i/ili jedinica lokalne odnosno područne (regionalne) samouprave, imovina ustanova kojima je jedan od osnivača Republika Hrvatska i/ili jedinica lokalne odnosno područne (regionalne) samouprave, imovina ustanova kojima je jedan od osnivača ustanova čiji je osnivač Republika Hrvatska i/ili jedinica lokalne odnosno područne (regionalne) samouprave, imovina pravnih osoba s javnim ovlastima te pojavni oblici državne imovine koji su tim pravnim osobama na temelju posebnog propisa ili pravnog posla dani na upravljanje ili korištenje, bez obzira na visinu vlasničkih udjela.

Uvidom u Financijsko izviješće trgovačkog društva Imunološkog zavoda d.d. za 2021. godinu utvrđeno je da je vlasnička struktura istoga na dan 31.12.2021. kako slijedi: Hrvatski zavod za zdravstveno osiguranje 34,5245%, CERP IMZV-R-B 22,4621 %, CERP IMZV-R-A 0,2103 %, Ministarstvo prostornog uređenja, graditeljstva i državne imovine (HZMO) 11,2966 %, Ministarstvo prostornog uređenja, graditeljstva i državne imovine (RH) 11,0967 % te ostali dioničari 20,4098 %.

Uvidom u Sudski registar trgovačkog suda u Zagrebu utvrđeno je da je Hrvatski zavod za zdravstveno osiguranje javna ustanova čiji je jedini osnivač Republika Hrvatska.

Uzimajući u obzir zbroj dionica u trgovačkom društvuImunološki zavod d.d. čiji su imatelj Repub­lika Hrvatska, Hrvatski zavod za mirovinsko osiguranje (čije se dionice temeljem članka 3. stavka 1. točke 1. Zakona o upravljanju državnom imovinom smatraju državnom imovinom), te Hrvatski zavod za zdravstveno osiguranje (čija se imovina, pa tako i dionice temeljem članka 2. stavak 2. Zakona o središnjem registru državne imovine smatraju državnom imovinom) radi se o trgovačkom društvu u većinskom vlasništvu Republike Hrvatske.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog zakona, stoga je Marija Bubaš povodom obnašanja dužnosti direktorice trgovačkog društva Imunološki zavod d.d. dužna postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da da je rješenjem Trgovačkog suda u Zagrebu imenovana dana 6. srpnja 2022. direktoricom društva Imunološki zavod d.d., dok je istodobno u tijeku natječaj za zamjenika ravnatelja Hrvatskog zavoda za zdravstveno osiguranje na kojem je jedan od kandidata.

Obveznica traži mišljenje Povjerenstva o postojanju sukoba interesa u slučaju da bude izabrana na navedenom natječaju. Navodi kako postavlja ovo pitanje iz razloga jer je Hrvatski zavod za zdravstveno osiguranje jedan od dioničara društva Imunološki zavod d.d., u kojem ima 34,5% udjela.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima.

Člankom 22. stavkom 2. ZSSI/21-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Člankom 23. stavkom 5. ZSSI/21-a propisano je da se ograničenje iz stavka 2. primjenjuje za vrijeme trajanja prava na naknadu plaće nakon prestanka dužnosti propisane posebnim zakonima.

Člankom 5. stavkom 1. točkom 7. ZSSI/21-a propisano je da se upravljačke funkcije odnose na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima.

Uvidom u Statut Hrvatskog zavoda za zdravstveno osiguranje utvrđeno je da je člankom 19. istoga propisano da navedenim Zavodom upravlja Upravno vijeće.

Sukladno članku 43. navedenog Statuta zamjenik ravnatelja Hrvatskog zavoda za zdravstveno osiguranje zamjenjuje ravnatelja u slučaju njegove nenazočnosti sa svim ovlastima i odgovornostima u obavljanju njegovih poslova.

Sukladno odredbi članka 5. stavka 1. točke 7. ZSSI/21-a obavljanje funkcije zamjenika ravnatelja Hrvatskog zavoda za zdravstveno osiguranje ne može se smatrati upravljačkom funkcijom, te se stoga u konkretnom slučaju ne primjenjuje odredba članka 23. stavka 1. ZSSI/21-a koja se odnosi na dopuštenost obavljanja upravljačkih poslova nakon prestanka obnašanja dužnosti.

Imajući u vidu da obveznica nakon prestanka obnašanja dužnosti direktora trgovačkog društva Imunološkog zavoda d.d. nema pravo na naknadu plaće propisanu posebnim zakonima, Marija Bubaš sukladno odredbi članka 22. stavka 2. ZSSI/21-a može stupiti u radni odnos u drugoj pravnoj osobi, jer se na nju ne primjenjuje ograničenje iz navedenog članka Zakona.

U odnosu na zapošljavanje nakon prestanka obnašanja navedene dužnosti u ustanovi u državnom vlasništvu na radnom mjestu koje nije upravljačko, također nema nikakvog ograničenja propisanog ZSSI/21 ukoliko između pravne osobe u kojem je obnašala dužnost i pravne osobe u kojoj bi se zaposlila nije bilo poslovnih odnosa, a ukoliko je istih eventualno bilo, imajući u vidu da obveznica Marija Bubaš kao direktorica trgovačkog društva Imunološki zavod d.d. nema pravo na naknadu plaće nakon prestanka mandata koja bi bila propisana odredbama posebnih zakona, sukladno članku 23. stavku 5. Zakona ne primjenjuje se ni ograničenje iz članka 23. stavka 2. ZSSI/21-a.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U konkretnom slučaju odredbama ZSSI/21 određeno je da su direktor trgovačkog društva u većinskom državnom vlasništvu, sukladno članku 3. stavku 1. podstavku 40. ZSSI/21, kao i ravnatelj, zamjenik ravnatelja te pomoćnici ravnatelja Hrvatskog zavoda za zdravstveno osiguranje, sukladno članku 3. stavku 1. podstavku 26. ZSSI/21, obveznici navedenog Zakona.

Kako bi došlo do primjene iznimke od općenite zabrane obnašanja druge javne dužnosti u smislu članka 17. stavka 1. ZSSI-a istodobno s obnašanjem druge dužnosti iz članka 3. ZSSI-a, posebnim zakonom treba biti propisana takva mogućnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, u konkretnom slučaju dioničkog društva, nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanje navedene dužnosti obnašati i drugu javnu dužnost, konkretno dužnost zamjenika ravnatelja Hrvatskog zavoda za zdravstveno osiguranje, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Ovakva mogućnost da bi zamjenik ravnatelja Hrvatskog zavoda za zdravstveno osiguranje istodobno mogao obnašati drugu javnu dužnost direktora trgovačkog društva u većinskom državnom vlasništvu nije propisana niti odredbama Zakona o obveznom zdravstvenom osiguranju, kojim je uređeno ustrojstvo te tijela navedenog Zavoda („Narodne novine“ broj, 80/13., 137/13. i 98/19.).

Slijedom navedenog istodobno obnašanje dužnosti direktorice Imunološkog zavoda d.d. i zamjenice ravnatelja Hrvatskog zavoda za zdravstveno osiguranje bilo bi protivno zabrani iz članka 17. stavak 1. ZSSI/21-a.

Ukazuje se da je člankom 18. stavkom 1. ZSSI/21-a obveznicima beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe, pa ukoliko bi obveznica uz funkciju zamjenice ravnatelja Hrvatskog zavoda za zdravstveno osiguranje obavljala i poslove direktorice bilo kojeg trgovačkog društva, to bi bilo protivno zabrani iz članka 18. stavak 1. ZSSI/21-a.

Člankom 9. stavkom 1. ZSSI/21-a propisano je da ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba, dok je u stavku 2. istog članka propisano da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ukazuje obveznici ukoliko joj u okviru obnašanja dužnosti zamjenice ravnatelja Hrvatskog zavoda za zdravstveno osiguranje bude povjereno donošenje određenih odluka, prijedloga ili drugih pojedinačnih akata vezanih za moguće poslovne odnose između Imunološkog zavoda d.d. i Hrvatskog zavoda za zdravstveno osiguranje, da je sukladno odredbi članka 9. ZSSI/21-a, a dužna izuzeti se od sudjelovanja u donošenju takvih odluka ili poduzimanja radnji kao i zatražiti od ravnatelja Zavoda da odredi drugu osobu za postupanje.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Marija Bubaš, elektroničkom dostavom
2. Objava na internetskoj stranici Povjerenstva
3. Pismohrana